Το πόρισμα της Εξεταστικής Επιτροπής της Βουλής για την Υγεία, την περίοδο 2010 -2014, αποτυπώνει με ανάγλυφο τρόπο την εξάπλωση της διαφθοράς, ως γάγγραινα, και την τεράστια οικονομική επιβάρυνση που προκλήθηκε στο Δημόσιο και στα ασφαλιστικά Ταμεία. Σύμφωνα με το πόρισμα, οι απώλειες στην Υγεία υπολογίζονται στα 23 δισεκατομμύρια ευρώ, ενώ υπάρχουν σημαντικές ενδείξεις ότι το μαύρο χρήμα που διακινήθηκε φτάνει τα 85 δισεκατομμύρια ευρώ.

Εμπλεκόμενοι στο διαβρωμένο σύστημα δεν είναι μεμονωμένα πρόσωπα σε θέσεις κλειδιά, αλλά χιλιάδες στελέχη σ’ όλη την κλίμακα της ιεραρχίας. Όπως προκύπτει από το πόρισμα της Εξεταστικής Επιτροπής, σημεία του οποίου δημοσιεύει το «Έθνος», στο «κύκλωμα» παράνομων δραστηριοτήτων, με μίζες και διακίνηση μαύρου χρήματος, βρίσκονται πάνω από 4.500 γιατροί, δεκάδες διευθυντικά στελέχη νοσοκομείων, προμηθευτές και φορείς στον τομέα της Υγείας.

Ευθύνες, στο πόρισμα που έχει συντάξεις η κυβερνητική πλειοψηφία της Εξεταστικής Επιτροπής για την Υγεία, προκύπτουν και για πέντε πρώην υπουργούς. Στο «κάδρο», μπαίνουν ο Αδωνις Γεωργιάδης για την υπόθεση των προσλήψεων στο ΚΕΕΛΠΝΟ, οι Ανδρέας Λοβέρδος και Μάκης Βορίδης για την ιδιωτικοποίηση του Ερρίκος Ντυνάν, ο Δημήτρης Αβραμόπουλος για την υπόθεση με τα αντιγριπικά εμβόλια και ο Μάριος Σαλμά για τις διαγνωστικές αρθροσκοπήσεις.

Στο πόρισμά του ο ΣΥΡΙΖΑ, θα ζητήσει τη σύσταση Προανακριτικής Επιτροπής προκειμένου να διερευνηθούν και ποινικές ευθύνες των ανωτέρω πρώην υπουργών Υγείας.

Το προεδρείο της Βουλής προσανατολίζεται σε τέσσερις ακόμα συνεδριάσεις της Επιτροπής, οι οποίες θα αντιστοιχούν στις τέσσερις κύριες θεματικές με τις οποίες καταπιάστηκε η Εξεταστική.

Συγκεκριμένα την Τρίτη 6 Νοεμβρίου θα συζητηθεί ο φάκελος του «Ερρίκος Ντυνάν», την Πέμπτη 8 Νοεμβρίου το ζήτημα των «αρθροσκοπήσεων», την Δευτέρα 12 Νοεμβρίου το «ΚΕΕΛΠΝΟ» και την Τρίτη 20 Νοεμβρίου ο φάκελος για την «φαρμακευτική δαπάνη».

Σκληρό πολιτικό ροκ

Σε κάθε περίπτωση το πολιτικό θερμόμετρο αναμένεται να χτυπήσει «κόκκινο» το επόμενο διάστημα. Η αντιπολίτευση κατηγορεί ήδη την κυβέρνηση ότι στοχοποιεί τους πολιτικούς της αντιπάλους και το Μαξίμου να μην δείχνει διάθεση να χαμηλώσει τους τόνους….

